《题张中丞傅野万玉山房卷》
明代·于慎行

吾慕竹溪逸，爱此竹树林。悠然展幅素，绿玉何萧森。

万竿挺寒翠，千亩横素阴。亦有高节士，结庐江水浔。

夹池乱橘柚，拂槛锵球琳。讵开蒋诩径，但抚山公琴。

朅来仙省游，双管耀华簪。截彼虬龙簳，写兹鷟鸑音。

无为眷荆渚，寤宿增遐心。此君在几席，可以澹尘襟。

念本孤生植，冉冉泰山岑。愿为琅玕赠，徙倚一长吟。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。